CELEX: 32010D1203(02)
Language: et
Date: 2010-11-02 00:00:00
Title: Komisjoni otsus, 2. november 2010 , millega luuakse elektroonilisi arveid (e-arveid) käsitlev Euroopa sidusrühmade foorum

3.12.2010   
            
            
               ET
            
            
               Euroopa Liidu Teataja
            
            
               C 326/13
            
         KOMISJONI OTSUS,
   2. november 2010,
   millega luuakse elektroonilisi arveid (e-arveid) käsitlev Euroopa sidusrühmade foorum
   2010/C 326/07
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Komisjoni teatises „Euroopa 2020. aastal. Aruka, jätkusuutliku ja kaasava majanduskasvu strateegia” sätestatud Euroopa 2020. aasta strateegias on esitatud visioon Euroopa 21. sajandi sotsiaalsest turumajandusest, mille puhul kasutatakse ära kõik digitaalühiskonna majanduslikud ja sotsiaalsed eelised.
            
         
               (2)
            
            
               Ühes Euroopa 2020. aasta strateegia juhtalgatuses, mis on esitatud komisjoni teatises „Euroopa digitaalne tegevuskava”, (1) on seatud eesmärgiks luua ühtne digitaalturg ning kutsutakse üles kõrvaldama regulatiivsed ja tehnilised tõkked, mis takistavad kodanikel digitaalturu eeliseid täielikult ära kasutada.
            
         
               (3)
            
            
               Kuna arvete esitamise ja maksete tegemise kord on tihedalt seotud, aitab ühtse euromaksete piirkonna (SEPA) loomine kaasa Euroopa koostalitlusvõimelise e-arvete korra kehtestamisele. Ettevõtjad ja finantsteenuste osutajad saavad kõnealusest korrast kasu tõhusamate ja automaatsemate tarneahelate teel.
            
         
               (4)
            
            
               Nõukogu direktiiviga 2006/112/EÜ (mis käsitleb ühist käibemaksusüsteemi) (2) on ette nähtud, et liikmesriigid kohaldavad alates 1. jaanuarist 2013 paberarvete ja e-arvete suhtes võrdse kohtlemise põhimõtet.
            
         
               (5)
            
            
               Komisjoni teatises „Elektrooniliste arvete eeliste ärakasutamine Euroopa hüvanguks” (3) tehakse ettepanek luua Euroopa sidusrühmade foorum, et aidata komisjonil koordineerida meetmeid liikmesriikide tasandil ja määrata kindalaks ELi tasandil võetavad meetmed e-arvete üldise kasutuselevõtu hõlbustamiseks.
            
         
               (6)
            
            
               Seepärast tuleb luua e-arvete eksperdirühm ning määrata kindlaks selle ülesanded ja struktuur.
            
         
               (7)
            
            
               Eksperdirühma peamine ülesanne on jälgida e-arvete kasutuselevõttu ja aidata välja kujundada e-arvete turgu liikmesriikides. See peaks tegema koostööd riiklike sidusrühmade foorumitega ning pöörama eriti tähelepanu e-arvete piirülestele aspektidele ja e-arvete kasutuselevõtule väikeste ja keskmise suurusega ettevõtjate poolt.
            
         
               (8)
            
            
               E-arveid käsitlevasse Euroopa sidusrühmade foorumisse peaksid kuuluma riiklike foorumite liikmed ning kasutajaid esindavate asjaomaste Euroopa ühenduste, Euroopa Standardikomitee, Euroopa Keskpanga ja artikli 29 kohase isikuandmete kaitse töörühma esindajad.
            
         
               (9)
            
            
               Ilma et see piiraks komisjoni otsuse 2001/844/EÜ, ESTÜ, Euratom (4) lisa kohaseid komisjoni turvasätteid, tuleks sätestada foorumi liikmete suhtes kohaldatavad teabe avalikustamise eeskirjad.
            
         
               (10)
            
            
               Isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (5).
            
         
               (11)
            
            
               Otstarbekas on määrata ajavahemik, mille jooksul käesolevat otsust kohaldatakse. Komisjon kaalub sobival ajal, kas seda ajavahemikku oleks otstarbekas pikendada,
            
         ON VASTU VÕTNUD JÄRGMISE OTSUSE:
   Artikkel 1
   Sisu
   Käesolevaga luuakse elektroonilisi arveid (e-arveid) käsitlev Euroopa sidusrühmade foorum (edaspidi „foorum”).
   Artikkel 2
   Ülesanded
   1.   Foorumi ülesanded on:
   
               a)
            
            
               aidata komisjonil jälgida e-arvete turu arengut ning e-arvete kasutuselevõtu taset tööstus- ja teenustesektorites kõigis liikmesriikides;
            
         
               b)
            
            
               vahetada kogemusi ja häid tavasid, soodustades koostalitusvõimeliste e-arve lahenduste väljatöötamist;
            
         
               c)
            
            
               osutada tekkinud probleemidele, eelkõige seoses piiriüleste tehingutega, ja esitada asjakohaseid lahendusi;
            
         
               d)
            
            
               toetada ja jälgida e-arvete standardandmemudeli kinnitamiseks tehtavat tööd.
            
         2.   Foorum võtab ülesannete täitmisel arvesse varasemate meetmete tulemusi, samuti käimasolevat tööd ja olemasolevaid lahendusi e-arvete valdkonnas nii avalikus kui ka erasektoris, eelkõige seoses õigusliku keskkonna, ärinõuete ja tehniliste standarditega.
   Artikkel 3
   Konsulteerimine
   Komisjon võib rühmaga konsulteerida mis tahes järgmistes küsimustes:
   
               a)
            
            
               muud õiguslikud algatused, mida tuleb võtta ELi tasandil, et kõrvaldada järelejäänud tõkked e-arvete kasutuselevõtul;
            
         
               b)
            
            
               finantstarneahela äriprotsessid, mis võivad hõlbustada e-arvete kasutuselevõttu, eelkõige maksete valdkonnas ja ühtse euromaksete piirkonna (SEPA) raames;
            
         
               c)
            
            
               riiklikul ja Euroopa tasandil võetavad meetmed e-arvete kasutuselevõtu toetuseks, eriti väikeste ja keskmise suurusega ettevõtjate puhul.
            
         Artikkel 4
   Koosseis
   Foorumisse kuulub 63 liiget:
   
               a)
            
            
               kaks liiget igast riiklikust sidusrühmade foorumist;
            
         
               b)
            
            
               kuus liiget tarbijaid, väikesi ja keskmise suurusega ettevõtjaid ning suurettevõtteid esindavatest Euroopa ühendustest;
            
         
               c)
            
            
               üks Euroopa Standardikomitee esindaja, üks Euroopa Keskpanga esindaja ja üks artikli 29 kohase isikuandmete kaitse töörühma esindaja (6).
            
         Artikkel 5
   Liikmeks määramine
   1.   Komisjon määrab foorumi liikmed järgmiselt.
   
               1.
            
            
               Artikli 4 lõikes a osutatud liikmed määratakse liikmesriikide ettepaneku alusel. Kõnealused liikmed esindavad riiklikke sidusrühmade foorumeid.
            
         
               2.
            
            
               Artikli 4 lõikes b osutatud liikmed määratakse esindama artikli 4 lõikes b osutatud organisatsioone. Komisjoni talitused tagavad kõnealuste sidusrühmade võrdse esindatuse.
            
         
               3.
            
            
               Artikli 4 lõikes c osutatud esindajad määratakse vastavalt Euroopa Standardikomitee, Euroopa Keskpanga ja artikli 29 kohase isikuandmete kaitse töörühma ettepanekute alusel.
            
         2.   Liikmed määratakse kolmeks aastaks.
   3.   Liikmed, kes ei suuda rühma töös enam tõhusalt osaleda, kes lahkuvad ametist või kes ei täida aluslepingu artikli 339 või käesoleva artikli lõikes 1 nimetatud tingimusi, võib volituste lõpuni asendada.
   4.   Artiklis 4 osutatud liikmete nimed avaldatakse komisjoni eksperdirühmade ja sarnaste üksuste registris.
   5.   Isikuandmeid kogutakse, töödeldakse ja avaldatakse vastavalt määrusele (EÜ) nr 45/2001.
   Artikkel 6
   Toimimine
   1.   Foorumi esimees on komisjoni esindaja.
   2.   Komisjoni esindaja võib eri juhtudel kutsuda foorumi töös osalema väliseksperte, kellel on eriteadmised teatavas päevakorraküsimuses. Lisaks võib komisjoni esindaja anda vaatleja staatuse üksikisikule, eksperdirühmade horisontaalsete eeskirjade eeskirja 8 lõikes 3 määratletud organisatsioonile ja kandidaatriikidele.
   3.   Foorumi liikmed ning kutsutud eksperdid ja vaatlejad peavad järgima aluslepingute ja nende rakenduseeskirjade kohaseid ametisaladuse hoidmise sätteid, samuti otsuse 2001/844/EÜ, ESTÜ, Euratom lisa kohaseid komisjoni turvasätteid Euroopa Liidu salastatud teabe kaitsmise kohta. Kõnealuste nõuete rikkumise korral võib komisjon võtta asjakohaseid meetmeid.
   4.   Foorumi kohtumised peetakse komisjoni ruumides. Komisjon tagab sekretariaaditeenused. Teised komisjoni ametnikud, kes tunnevad arutelude vastu huvi, võivad foorumi kohtumistel osaleda.
   5.   Foorum võtab oma töökorra vastu komisjoni standardtöökorra alusel.
   6.   Komisjon avaldab eksperdirühma tegevuse kohta asjakohast teavet kas registri kaudu või registrist asjakohasele veebisaidile viitava lingi kaudu.
   7.   Foorumi volituste lõppedes koostab komisjon foorumi tegevuse kohta aruande. Kõnealune aruanne avaldatakse.
   Artikkel 7
   Kohtumiste kulud
   1.   Foorumi töös osalejatele ei maksta osutatud teenuste eest tasu.
   2.   Foorumi töös osalejate reisi- ja elamiskulud hüvitab komisjon vastavalt komisjonis kehtivale korrale.
   3.   Kulud hüvitatakse summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 8
   Kohaldamine
   Käesolevat otsust kohaldatakse kuni 31. detsembrini 2013.
   
      Brüssel, 2. november 2010
      
         
            Komisjoni nimel
         
         
            komisjoni liige
         
         Michel BARNIER
      
   
   
      (1)  KOM(2010) 245.
   
      (2)  ELT L 347, 11.12.2006, lk 1.
   
      (3)  KOM(2010) 712.
   
      (4)  EÜT L 317, 3.12.2001, lk 1.
   
      (5)  EÜT L 8, 12.1.2001, lk 1.
   
      (6)  Direktiiv 95/46/EÜ, EÜT L 281, 23.11.1995, lk 31.